FI Euroopan unionin virallinen lehti CE 88/669

(2004/C 88 E/0688)

KIRJALLINEN KYSYMYS E-4077/03

esittäjä(t): Chris Davies (ELDR) komissiolle

(14. tammikuuta 2004)

Aihe: Kansalaisjärjestöt

Mitä vaatimuksia komissio asettaa järjestölle, jotta se tunnustetaan kansalaisjärjestöksi, jolla on riittävä oikeutus saada EU:n tukea humaanitaarisen avun antamiseen erikoistilanteissa?

Poul Nielsonin komission puolesta antama vastaus

(3. maaliskuuta 2004)

Komissio myöntää humanitaarisen avun toimiston (ECHO) kautta rahoitusta kansalaisjärjestöille (valtioista riippumattomille järjestöille), jotka antavat hätäapua luonnon tai ihmisen aiheuttamissa humanitaarisissa kriiseissä.

Saadakseen ECHOn rahoitusta humanitaaristen kansalaisjärjestöjen on läpäistävä valintamenettely, joka voi johtaa kumppanuuspuitesopimuksen allekirjoittamiseen ECHOn kanssa. Tällaisessa sopimuksessa vahvistetaan ECHOn ja humanitaaristen järjestöjen yhteistyön periaatteet sekä määritetään niiden tehtävät, oikeudet ja velvoitteet. Se sisältää ECHOn rahoittamiin humanitaarisiin operaatioihin sovellettavat oikeudelliset määräykset, ja lisäksi siinä vahvistetaan vaatimukset, jotka kansalaisjärjestöjen on täytettävä päästäkseen ECHOn kumppaneiksi, samoin kuin toimiston kansalaisjärjestöihin soveltama valintamenettely.

Kumppaneina olevien kansalaisjärjestöjen valinta perustuu tarkasti määritettyihin kelpoisuus- ja soveltuvuusperusteisiin, joista osa pohjautuu komission sääntelyjärjestelmään ja osa laatua ja tilivelvollisuutta koskevien normien tarpeeseen kansalaisyhteiskunnassa sekä ECHOn ja sen kumppanien välillä vuosien aikana käytyjen keskustelujen mukaisesti.

Lakisääteisten kelpoisuus- ja soveltuvuusvaatimusten osalta valintaperusteet sisältyvät kolmeen asetukseen: neuvoston asetukseen humanitaarisesta avusta (1) sekä neuvoston asetukseen Euroopan yhteisöjen yleiseen talousarvioon sovellettavasta varainhoitoasetuksesta (2) ja sen soveltamissääntöihin (3).

Kelpoisuusperusteissa otetaan erityisesti huomioon kansalaisjärjestön rekisteröintimaa (neuvoston asetuksen (EY) N:o 1257/96 7 artiklan 1 kohta), järjestön moraalinen eheys (neuvoston asetuksen (EY, Euratom) N:o 1605/2002 93 artikla) ja velvoite esittää ulkopuolisen virallisen elimen tarkastamia rahoitusselvityksiä (komission asetuksen (EY, Euratom) N:o 2342/2002173 artiklan 4 kohta). Lisäksi vaaditaan näyttöä tasapuolisuuden, puolueettomuuden ja riippumattomuuden periaatteita koskevien käytännesääntöjen noudattamisesta avun antamisessa. Soveltuvuusperasteissa otetaan huomioon kansalaisjärjestön hallinnollinen, operatiivinen ja taloudellinen valmius (neuvoston asetuksen (EY) N:o 1257/96 7 artiklan 2 kohta) ja erityisesti sen kokemus ja erikoistuminen humanitaarisen avun alalla. Tässä tarkastellaan muun muassa kansalaisjärjestön talousarviosta humanitaarista apua koskeviin toimiin varattua osuutta ja laatua koskevien vähimmäisvaatimusten käyttöä eri tasoilla.

Ennen kuin kansalaisjärjestön kanssa tehdään kumppanuussopimus, ECHO vahvistaa, että se täyttää kelpoisuus- ja soveltuvuusperasteet, muun muassa järjestön antamien tietojen ja asiakirjojen, kansallisten viranomaisten kuulemisen sekä ECHOn henkilöstön järjestön tiloissa tekemien tarkastusten perusteella. Kumppaneiksi hyväksytyt kansalaisjärjestöt tarkastetaan vuosittain, jotta voidaan varmistaa, että ne noudattavat edelleen kelpoisuusvaatimuksia. ECHOn edustajat tarkastavat rahoituksen myöntämisen jälkeen säännöllisesti — yleensä vähintään kerran vuodessa — kumppaneina olevat kansalaisjärjestöt ja ECHOn rahoittamat yksittäiset hankkeet sekä päätoimipaikassa että paikan päällä.

Kaikki tiedot ECHOn kansalaisjärjestöihin soveltamasta valintamenettelystä julkaistaan toimiston www-sivustolla (4). Siellä on saatavissa myös kumppanuuspuitesopimuksen teksti. Vaatimukset, jotka kansalaisjärjestöjen on täytettävä, sisältyvät II osaston 6—14 artiklaan.

(1) Neuvoston asetus (EY) N:o 1257/96, annettu 20 päivänä kesäkuuta 1996, humanitaarisesta avusta, EYVL L 163, 2.7.1996.

(2) Neuvoston asetus (EY, Euratom) N:o 1605/2002, tehty 25 päivänä kesäkuuta 2002, Euroopan yhteisöjen yleiseen talousarvioon sovellettavasta varainhoitoasetuksesta, EYVL L 248, 16.9.2002.

(3) Komission asetus (EY, Euratom) N:o 2342/2002, annettu 23 päivänä joulukuuta 2002, Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä, EYVL L 357, 31.12.2002.

(4) http://europa.eu.int/comm/dgs/humanitarian_aid/index_en.htm